དགུ་རོང་སྤུན་གྲོལ་
དགུ་རོང་སྤུན་གྲོལ་ལགས་ནི་བོད་ཀྱི་ན་གཞོན་སྲིད་དོན་དཔྱད་བརྗོད་པ་དང་། དབྱིན་བོད་ལོ་ཙཱ་བ་བཅས་རེད། ཁོང་ནི་ལོ་རབས་བརྒྱད་བཅུ་བའི་སྟོད་དུ་མདོ་སྨད་དགུ་འདུས་པད་མོའི་རོང་དུ་དཔལ་དོན་གྲུབ་རྒྱལ་གྱི་ནུ་བོར་སྐྱེས། ཁོང་དང་ཐོག་གྲྭ་བཙུན་གྱི་སྡེ་རུ་ཞུགས་ནས་རོང་པོ་དགོན་ཆེན་དུ་ཐོག་མར་སུམ་རྟགས་དག་གསུམ་དང་སྙན་ངག་སོགས་སྦྱངས་ཤིང་། བར་དུ། རོང་པོ་དགོན་ཆེན་ཐོས་བསམ་ནོར་གླིང་དུ་འཛུལ་ནས་བསྡུས་གྲྭ་དང་བློ་རྟགས་སྦྱངས། ལོ་གསུམ་གྱི་རིང་དེ་གར་བསྡད་པའི་ཡུན་ལ་རྗེ་ཙོང་ཁ་པས་མཛད་པའི<<བྱང་ཆུབ་ལམ་རིམ་ཆེན་མོ་>>ཉིན་རེར་ཤོག་ངོས་བཅུ་རེར་བློ་འཛིན་གྱིས་གྲྭ་མང་འདུས་པའི་དབུས་ནས་ཚོགས་རྒྱུགས་སུ་ཕུལ་བས་རེབ་གོང་དུ་སྙན་གྲགས་ཁྱབ། དབུས་ཀྱི་སེ་ར་ཐེག་ཆེན་གླིང་དུ་ཕར་ཕྱིན་ཟུར་སྦྱོང་གནང་། དེ་གར་ལོ་གཅིག་བསྡད་རྗེས་བྱེས་སུ་ཕྱིན་ཏེ་དགའ་ལྡན་དགོན་པར་ཞུགས། ཕར་ཕྱིན་འཛིན་གྲྭ་སྐབས་བཞི་པའི་དུས་སུ་ལམ་རིམ་ཆེན་མོ་བསྐྱར་དུ་བློ་འཛིན་བགྱིས་ཏེ་དགའ་ལྡན་བྱང་རྩེ་གྲྭ་ཚང་དུ་ཚོགས་རྒྱུགས་ཕུལ་ནས་བྱེས་ཀྱི་གདན་ས་གསུམ་གྱི་གདན་རབས་ལོ་རྒྱུས་ཀྱི་ཟིན་ཐོ་བསྐྲུན། ཁོང་གི་དྲ་རྩོམ<<ངེད་ཀྱི་བསྒྲགས་གཏམ་གསར་མ་ཞིག་>>ཅེས་པའི་ནང་། བོད་ཀྱི་མཚན་ཉིད་རིག་པར་ཐོས་བརྩོན་གང་འཚམས་བྱས་མྱོང་ལ། ནུབ་ཀྱི་ཤེར་རྟོགས་རིག་པར་ཡང་ཐོས་བརྩོན་བྱས་དང་བྱེད་བཞིན་ཡོད་ཅེས་འཁོད་འདུག དེ་ནས་སྤྱི་ཚོགས་ཀྱི་འཕོ་འགྱུར་དང་། ནང་སེམས་ཀྱི་འགྱུར་བ་ལ་བརྟེན་ནས་བྱེས་ཀྱི་རྡ་སར་དབྱིན་ཡིག་སྦྱང་པ་མཛད་ནས་བསམ་བློའི་ཁ་དེ་སྲིད་དོན་གྱི་སྲིད་ཀྱི་ཕྱོགས་ལ་སྒྱུར་པ་རེད། སྤྱི་ལོ་༢༠༠༩ལོར། གནའ་མཁར་ཟི་ལིང་དུ་རང་གྲོལ་ཞིབ་འཇུག་གི་ལས་ཤག་བཙུགས་ཏེ། ད་ལྟའི་ཚུན་དུ་དེབ་གྲངས་གསུམ་ཙམ་གཙོ་སྒྲིག་བྱས་ཚར་བ་རེད་ལ། ད་ལྟ་ཡང་སྔར་མུས་བཞིན་དེའི་ཕྱོགས་སུ་ཕྱག་ལས་མཛད་གིན་འདུག ཡང་ཁོང་གིས་<<མདའ་སྨྱུག་ཞིབ་འཇུག་གི་གསལ་བརྡ>>ཞེས་པའི་པོད་རྩོམ་བཀོད་ནས་ཞོགས་དུང་ཞིབ་འཇུག་རྗེས་ལ་བསྐྱུར་ནས་མདའ་སྨྱུག་ཞིབ་འཇུག་སྔོན་དུ་བསྒྲུབ་རྒྱུའི་གསལ་བརྡ་བཀྲོལ་འདུག ཁོང་གིས་ནུབ་ཀྱི་སྲིད་དོན་རིག་པ་ལ་སློབ་གཉེར་བྱས་ནས། ཆེད་དེབ<<བློ་འབྱེད་རེག་ཟིག་>>ཅེས་པ་དཔར་དུ་བསྐྲུན་པ་དང་། དེ་ལས་གཞན་རྩོམ་ཡིག་དང་། གཏམ་བཤད་བཅས་ཀྱི་ལས་དོན་གཉེར་གིན་ཡོད་པ་རེད། མ་ཟད། ཧྥ་རན་སིའི་གསར་བརྗེའི་བསམ་བློ་བ་ཝོའུ་སོ་ལགས་ཀྱི་གྲགས་ཅན་བརྩམས་དེབ<<སྤྱི་ཚོགས་གན་ཆིངས་>>ཀྱང་བོད་ཡིག་ཏུ་སྒྱུར། ཁོང་གི་དྲ་རྩོམ་མང་ཆེ་བ་སྤུན་གྲོལ་པོད་ཕྲན་དུ་འཁོད་འདུག་པས། མོས་པ་ཅན་གྱིས་pundrol ཞེས་པའི་པོད་མིང་བཙལ་ནས་དེ་གའི་ཁོང་གི་དྲ་རྩོམ་དག་ཀླག་ན་འགྲིག =ནང་མི།= དགུ་རོང་སྤུན་གྲོལ་གྱི་སྤོ་བོ་ལགས་ནི་གྲུབ་ཆེན་ཞིག་ཡིན་པ་དང་། མཚན་ལ་གྲུབ་ཆེན་ཀླུ་འབུམ་རྒྱལ་ཟེར། ཡིན་ནའང་རྗེས་སོར། ཁྱིམ་ཚང་ཟིན་ནས་བུ་མོ་དྲུག་དང་། བུ་གཅིག་བྱུང་བ་རེད། བུ་གཅིག་པུ་དེ་གཞོན་དུས་ནས་ཚེ་ལས་འདས། ཁོང་གི་བུ་མོ་གཉིས་པས་བུ་ཞིག་བཙས་པ་ལ། བུ་དེ་ནི་བོད་ཀྱི་རང་མོས་སྙན་ངག་སྲོལ་གཏོད་མཁན་རང་གྲོལ་རེད། རང་གྲོལ་ལ་ནུ་བོ་ཞིག་ཡོད་དེ། དགུ་རོང་སྤུལ་གྲོལ་ལགས་རེད། སྤུན་གྲོལ་གྱི་ཨ་མ་རང་ལོ་༢༡སྐབས་སུ་རང་གྲོལ་གྱི་ཕ་གྲོངས་ཏེ། རང་གྲོལ་མ་བུ་གཉིས་མི་ཡུལ་ས་ཐོག་ཏུ་ལུས། རང་གྲོལ་ཉིད་རང་ལོ་༣༢དུས་རང་སྲོག་བཅད་དེ། ཨ་མ་རྒན་མོ་དང་། ནུ་བོ་སྤུན་གྲོལ་གཉིས་ས་ཐོག་ཏུ་གཅིག་པུར་ལུས། མ་ཟད། རང་གྲོལ་གྱི་འདས་པའི་གནས་ཚུལ་སྤུལ་གྲོལ་གྱི་ཨ་མས་གོ་དུས། ངའི་བུ་འཛམ་གླིང་འདྲ་བོ་མེད་ཅེས་སྐྱོ་གདུང་གི་ངུ་སྐད་གྲག་པ་ཁོང་གི་འཆར་ཟིན་དྲ་རྩོམ་དུ་མཐོང་རྒྱུ་འདུག དེ་ཡང་རང་གྲོལ་ལ་ང་ཚོས་རྒྱུན་དུ་དོན་གྲུབ་རྒྱལ་ཞེས་འབོད། རང་གྲོལ་ཨ་མས<<ང་ཡི་བུ་དོན་གྲུབ་རྒྱལ་>>ཞེས་པའི་དཔེ་ཆ་ཞིག་ཀྱང་འདོན་འཆར་ཡོད་པ་དགུ་རོང་སྤུན་གྲོལ་གྱི་པོད་ཕྲན་པར་རྣམ་ཅན་གྱི་དྲ་རྩོམ<<སྤོ་བོ་ལགས། དེ་རིང་ཁྱོད་དང་ཕུ་བོ་རང་གྲོལ་གཉིས་ཀྱི་མཛངས་ཡོན་དང་སྒམ་དཀྱེལ་དྲན་བྱུང>>ཞེས་པའི་ནང་འཁོད། ད་དུང་དྲ་རྩོམ་དེའི་ནང་དུ་གསལ་དོན། འབྱུང་འགྱུར། ཁོ་བོས་ལུང་ཤར་ཁྱིམ་ཚང་གི་ལོ་རྒྱུས་བཞིན་ངེད་ཚང་གི་ཁྱིམ་ཚང་གི་ལོ་རྒྱུས་ཤིག་འབྲི་བསམ་ཡོད་ཅེས་འཁོད་འདུག་པས། ང་ཚོས་རེ་སྒུག་བྱ། སྤུན་གྲོལ་གྱི་གཅེན་པོ་རང་གྲོལ་གྱིས་ཁྲིམས་ཐོག་གི་གཉེན་སྒྲིག་ཡི་གེ་གསུམ་བླངས་མྱོང་བ་དང་། ཆུང་མ་དང་པོའི་མིང་ལ་ལྕགས་མོ་རྒྱལ་ཟེར། ཡིན་ནའང་། ལྕགས་མོ་རྒྱལ་ལ་མི་གཞན་གྱི་ཕྲུ་གུ་འཁོར་ནས། དེའི་རྐྱེན་གྱིས་ཁོ་གཉིས་ཁ་གྱེས་པ་རེད། རང་གྲོལ་གྱི་ཆུང་མ་གཉིས་པའི་མིང་ལ་རིན་ཆེན་སྐྱིད་ཟེར། ཁོང་གཉིས་ལ་བུ་མོ་ཞིག་དང་བུ་ཞིག་བཙས། བུ་མོ་ཚེ་ལས་འདས་པ་དང་། བུ་ཞིག་ཀྱང་བྱུང་བས་མིང་ལ་ཆོས་དར། ད་ལྟ་ཟི་ལིང་དུ་སྤྱི་གཉེར་ཁང་ཞིག་གཉེར་གིན་བསྡད་ཡོད་པ་འདྲ། དོན་གྲུབ་རྒྱལ་གྱི་ཆུང་མ་གསུམ་པ་ནི། སོག་མོ་ཡུམ་སྐྱིད་རེད། ཁོང་གཉིས་ལའང་བུ་མོ་ཞིག་བྱུང་བར། མིང་ལ་གངས་ལྷ་སྒྲོལ་མ་ཟེར། གནས་ཚུལ་དེ་དག་སྤུན་གྲོལ་གྱིས་སྤྱི་ལོ་༢༠༡༦ལོའི་ཟླ་༢ཚེས་༡༨ཉིན་སྤེལ་བའི<<སྲང་ལམ་གྱི་ཅ་ཅོ"བདེན་པར"སྨྲ་བའི་ལྗང་བུའི་མོག་བཤད་ཁག་ཅིག་ཤན་འབྱེད་པ་>>ཞེས་པའི་དྲ་རྩོམ་དུ་འཁོད་འདུག =རང་གྲོལ་སྨྱུག་གསར་དྲ་བ།= (དྲ་གནས། http://www.rdrol.net ད་ལྟ་དྲ་སྒོ་རྒྱབ་ཟིན་)